কর্ণফুলী পানি সরবরাহ প্রকল্পের পরিচালক ও চট্টগ্রাম ওয়াসার প্রধান প্রকৌশলী জহুরুল হক ইনকিলাবকে বলেন, পরীক্ষামূলক পানি সরবরাহ শুরু হয়ে গেছে। নভেম্বরের মাঝামাঝি সময়ের মধ্যে কর্ণফুলী প্রকল্পে ৫০ শতাংশ উৎপাদন করা সম্ভব হবে। তিনি বলেন, নভেম্বরের মধ্যেই পুরোদমে উৎপাদন শুরুর প্রচেষ্টা অব্যাহত আছে। আর তখন নগরীতে দৈনিক ১৪ কোটি লিটার পানি সরবরাহ দেয়া যাবে। প্রাথমিকভাবে আগ্রাবাদ ও হালিশহর এলাকায় এসব পানি সরবরাহ করা হচ্ছে। পর্যায়ক্রমে নগরীর অন্যান্য এলাকায়ও পানি সরবরাহ দেয়া হবে। চাহিদার তুলনায় সরবরাহ কম হওয়ায় মহানগরীর অপেক্ষাকৃত উঁচু ও দূরবর্তী এলাকায় পানি সংকট তীব্র আকার ধারণ করে। কর্ণফুলী প্রকল্পের পানি যোগ হওয়ায় পানি সরবরাহ বেড়েছে।